  Майя Бывальцева 20-тӥ инвожое Удмуртиысь ваньмаз вылӥ дышетсконниосын абитуриентъёслэсь куриськонъёссэс кутон вакыт кутскиз. Пыртон куронъёс сярысь тодыны луэ вузъёслэн сайтъёсазы, ивортэ «Удмуртия» агентстволэн корреспондентэз. Абитуриентъёслэсь ужкагазъёссэс кутыны кутскизы элькунысь ваньмыз 5 вылӥ дышетсконниос: УдГУ, М. Т. Калашников нимо ИжГТУ, ИГМА, ИжГСХА, В. Г. Короленко нимо ГГПИ. «Огъя кун экзаменъёсты сётон вакыт ӧз йылпумъяськы на, но выпускникъёс куриськонъёс сётыны быгато ни. Вузъёслэн луэ огъя федерал сӧзнэтэ пыремзы но вуоно студентъёссылэсь баллъёссэс эскеремзы», — веразы иворъёсъя «Удмуртия» агентстволы Ижысь техникая кун университетын. Гурт возёсъя кун академиын 1-тӥ инвожоысен азьвыл аръёсысь выпускникъёслэсь но туэ шор ёзо ӧнер дышетсконниосты йылпумъям муртъёслэсь ужкагазъёссэс кутыны кутскизы ни. «Туннэ нуналлы 9 адями очной амалъя дышетскыны куриськон сётӥз, заочной амалэ — 36 адями», — веразы дышетсконниын. Тодэ вайытом, абитуриентъёс 5 вылӥ дышетсконние 3 удысъя (оглом 15 ӧнеръёсъя) куриськон сётыны быгато. Нош туэ ГТО куронъёсты зарни пусъёслы быдэстэм егитъёслы огъя кун экзаменъёсын басьтэм баллъёссы борды эшшо дасозь балл ватсалозы. Тегъёс: Дышетон УдГУ ИжГТУ Ижкар ИжГСХА Удмуртия Глазкар ИГМА ГГПИ  